**Szám:** 1-5/2014. 6. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. március 27-i rendes ülésére

**Tárgy:** Foglalkozás-egészségügyi szerződések felülvizsgálata

**Tisztelt Képviselő testület!**

Zalaszentgrót Város Önkormányzatának Képviselő-testülete a 140/2010. (XII. 14.) számú határozatában úgy döntött, hogy a foglalkozás-egészségügyi szolgáltatás ellátására a Zala Megyei Kórházzal fennálló megbízási szerződést 2011. március 31-i hatállyal felmondja.

A határozat felhatalmazta a polgármestert arra, hogy a szolgáltatás elvégzésére árajánlatokat kérjen és a legkedvezőbb ajánlatot benyújtóval kössön szerződést.

Az ajánlatkérésre a Tóth-Nyéki Egészségügyi Kkt., valamint a Dr. Pőcze és Társa Bt. együttesen nyújtotta be a legkedvezőbb árú ajánlatot. Dr. Pőcze Attila és Dr. Nyéki András főorvos urak a közös benyújtás indokaként előadták, hogy városunkban kizárólag ők rendelkeznek foglalkozás-egészségügyi szakvizsgával, és ezzel kívánják méltányolni a helyi szakorvosok városvezetés általi felkérését. Leírták továbbá, hogy - tekintettel a nehéz gazdasági helyzetre - az árajánlatuknál figyelembe vették az önkormányzat szűkös költségvetését.

Ezt követően - a 30/2011. (IV. 07.) számú képviselő-testületi határozatnak megfelelően - sor került a megbízási szerződések megkötésére, melyekben a szolgáltatók az érintett intézményeket egymás között arányosan megosztották.

A szerződések megkötésének idején fennálló intézményi struktúra azonban az elmúlt évek során alapvető változásokon ment keresztül. Példaként említhetném a Csányi-Zrínyi Általános Iskola átalakulását, majd állami fenntartásba vételét, a Zalaszentgróti Közös Önkormányzati Hivatal felállítását, vagy legutóbb a Zalaszentgróti Gazdasági Ellátó Szervezet (GESZ) létrejöttét.

Ezen lényegi változások elodázhatatlanná tették a foglalkozás-egészségügyi szerződések felülvizsgálatát. Itt kívánom megjegyezni, hogy a kérdés természetesen nem érte váratlanul az önkormányzatot, mindössze a GESZ végleges megalakulásáig várva meg akartuk előzni egy korai módosítás szükségességét.

Tájékoztatom a T. Képviselő-testületet, hogy a feladatellátásra mindvégig fennakadás nélkül került sor, így a magam részéről - nem utolsósorban a pozitív visszajelzések okán - egy esetleges szolgáltatóváltást nem tartok indokoltnak.

Ezen véleményemet megerősíti a szolgáltatók által vállalt díjszabás is. A foglalkozás-egészségügyi szolgálatról szóló 89/1995. (VII. 14.) Korm. rendelet 1. számú melléklete rendelkezik a munkáltatók által - eltérő megállapodás hiányában - fizetendő alábbi díjakról:

"D" foglalkozás-egészségügyi osztály esetén 5.000,- Ft/fő/év

"C" foglalkozás-egészségügyi osztály esetén 6.800,- Ft/fő/év

"B" foglalkozás-egészségügyi osztály esetén 8.400,- Ft/fő/év

"A" foglalkozás-egészségügyi osztály esetén 10.000,- Ft/fő/év

A fentiekhez képest a szerződések az alábbi - lényegesen kedvezőbb - díjakkal kerültek megkötésre (az "A" foglalkozás-egészségügyi osztály intézményeink vonatkozásában nem érintett):

"D" foglalkozás-egészségügyi osztály esetén 3.500,- Ft/fő/év

"C" foglalkozás-egészségügyi osztály esetén 4.760,- Ft/fő/év

"B" foglalkozás-egészségügyi osztály esetén 5.880,- Ft/fő/év

A szerződések felülvizsgálata kapcsán több alkalommal folytattunk egyeztetést a szolgáltatókkal. A díjszabás tekintetében az önkormányzat jelenleg is szűkös költségvetését természetesen hangsúlyozottan kellett figyelembe vennünk. Megelégedettséggel tölt el, hogy ezen érdeket főorvos urak megértéssel fogadták.

Kompromisszumos megoldásként a szolgáltatás díjai az új szerződésekben a 2011., 2012. és 2013. évekre vonatkozó inflációs ráta mértékével (3,9 %; 5,7 %; 1,7 %) növekednének, és a kerekítés szabályai szerint az alábbi összegekben kerülnének megállapításra.

"D" foglalkozás-egészségügyi osztály esetén 3.910,- Ft/fő/év

"C" foglalkozás-egészségügyi osztály esetén 5.320,- Ft/fő/év

"B" foglalkozás-egészségügyi osztály esetén 6.570,- Ft/fő/év

Az érintett intézmények megosztását illetően a szolgáltatók jelen esetben is méltányos megegyezésre jutottak, mely során figyelembe vették a Deák Ferenc Általános Iskola, Gimnázium és Alapfokú Művészeti Iskola vonatkozásában a Klebelsberg Intézményfenntartó Központtal korábban megkötött hasonló tárgyú szerződést, illetve a fenntartóváltás miatt a Zalaszentgróti Szociális és Gyermekjóléti Alapszolgáltatási Központtal immáron külön megkötendő szerződést is.

A szolgáltatókkal kötendő szerződések tervezete jelen előterjesztés 1. és 2. számú mellékletét képezi.

A Humán Ügyek Bizottsága az előterjesztést megtárgyalta és az 5/2014. (III. 19.) számú határozatában javasolja Zalaszentgrót Város Önkormányzata Képviselő-testületének a foglalkozás-egészségügyi szerződések felülvizsgálatáról szóló határozati javaslat elfogadását.

A Pénzügyi és Ügyrendi Bizottság az előterjesztést megtárgyalta és az 19/2014. (III. 19.) számú határozatában javasolja Zalaszentgrót Város Önkormányzata Képviselő-testületének a foglalkozás-egészségügyi szerződések felülvizsgálatáról szóló határozati javaslat elfogadását.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete úgy dönt, hogy az önkormányzati intézmények vonatkozásában a foglalkozás-egészségügyi szolgáltatások ellátására a Tóth-Nyéki Egészségügyi Kkt.-vel, valamint a Dr. Pőcze és Társa Bt.-vel köt szerződéseket, az előterjesztés 1. és 2. számú melléklete szerinti tartalommal.

Felhatalmazza Baracskai József polgármestert a szolgáltatási szerződések aláírására.

**Határidő:** 2014. április 15.

**Felelős:** Baracskai József polgármester

**Zalaszentgrót**, 2014. március 11.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző